L-UE qed tistabbilixxi għall-ewwel darba standards tal-emissjonijiet ta' CO2 għat-trakkijiet Ara l-infografika sħiħa L-UE qed tieħu passi biex jitnaqqsu l-emissjonijiet ta' CO2 tat-trakkijiet. Il-presidenza Rumena tal-Kunsill laħqet qbil proviżorju mar-rappreżentanti tal-Parlament Ewropew dwar regoli ġodda li jistabbilixxu miri vinkolanti għat-tnaqqis tal-emissjonijiet ta' CO2 għal vetturi heavy-duty. Il-qbil proviżorju li ntlaħaq illum jeħtieġ l-approvazzjoni tal-istati membri. Ir-regoli l-ġodda ser jiżguraw li bejn l-2025 u l-2029, it-trakkijiet il-ġodda ser jarmu medja ta' 15 % inqas CO2 meta mqabbel mal-livelli ta' emissjoni tal-2019. Mill-2030 'il quddiem, ser ikunu meħtieġa jarmu medja ta' 30 % inqas CO2. Dawn il-miri huma vinkolanti, u l-kostrutturi tat-trakkijiet li ma jikkonformawx ser ikollhom iħallsu penali finanzjarja fil-forma ta' primjum għall-emissjonijiet żejda. Għall-ewwel darba, qed nistabbilixxu miri għat-tnaqqis tal-emissjonijiet ta' CO2 għal vetturi heavy-duty. Il-qbil tal-lum jagħlaq lakuna fil-leġislazzjoni ambjentali Ewropea. Huwa jiżgura li s-settur tal-vetturi heavy-duty jibda jikkontribwixxi s-sehem tiegħu għall-għanijiet klimatiċi tagħna. Aħna determinati li nwettqu l-wegħdiet li għamilna taħt il-Ftehim ta' Pariġi. Grațiela Leocadia Gavrilescu, Viċi Prim Ministru u Ministru għall-Ambjent tar-Rumanija Barra milli jiġu stabbiliti miri vinkolanti, il-koleġislaturi qablu li jsaħħu s-sistema ta' inċentivi għal vetturi mingħajr emissjonijiet u b'emissjonijiet baxxi (ZLEVs) fis-settur heavy-duty meta mqabbel ma' dak li ġie propost mill-Kummissjoni Ewropea. Ix-xarabanks u l-kowċis ġew esklużi mis-sistema ZLEV għaliex dawn it-tipi ta' vetturi diġà huma inċentivati permezz ta' miżuri oħra. Il-koleġislaturi qablu wkoll dwar miżuri speċifiċi li ser jiżguraw id-disponibbiltà ta' data robusta u affidabbli. Id-data ser tinkiseb permezz ta' tagħmir abbord li jwettaq monitoraġġ tal-konsum attwali tal-fjuwil u tal-enerġija ta' vetturi heavy-duty. Diġà s-sena l-oħra, il-Kunsill adotta regolament li jipprovdi l-bażi teknika għar-regoli l-ġodda billi jistabbilixxi fid-dettall kif ser jeħtieġ li jsir il-monitoraġġ u r-rappurtar tal-emissjonijiet ta' CO2. Sfond u passi li jmiss L-emissjonijiet tas-CO2 minn vetturi heavy-duty, inkluż trakkijiet, xarabanks u kowċis, jirrappreżentaw madwar 6% tal-emissjonijiet totali ta' CO2 fl-UE u 27% tal-emissjonijiet totali ta' CO2 tat-trasport bit-triq. F'Ġunju 2018, il-Kunsill adotta regoli dwar il-monitoraġġ u r-rappurtar tal-emissjonijiet ta' CO2 minn vetturi heavy-duty ġodda u l-konsum ta' fjuwil tagħhom. Attwalment, id-dritt tal-UE ma jistabbilixxi l-ebda rekwiżit għat-tnaqqis ta' CO2 għal vetturi bħal dawn. Il-Kummissjoni adottat il-proposta dwar dan ir-regolament il-ġdid fis-17 ta' Mejju 2018. Hija għandha l-għan li jiġu stabbiliti standards ta' rendiment għall-emissjonijiet ta' CO2 għal vetturi heavy-duty ġodda biex b'hekk tgħin lill-istati membri fil-kisba tal-miri tagħhom għat-tnaqqis tal-emissjonijiet li ntlaħaq qbil dwarhom taħt ir-regolament dwar il-kondiviżjoni tal-isforzi. Il-Parlament Ewropew qabel dwar il-pożizzjoni tiegħu fl-14 ta' Novembru 2018. Il-Kunsill qabel dwar il-pożizzjoni tiegħu (approċċ ġenerali) fl-20 ta' Diċembru 2018. In-negozjati mal-Parlament Ewropew bdew fit-8 ta' Jannar 2019 u ntemmu bil-qbil tal-lum. Il-qbil proviżorju li ntlaħaq illum jeħtieġ l-approvazzjoni tal-istati membri. Jeħtieġ ukoll li jiġi kkonfermat permezz ta' vot mill-Parlament Ewropew. Ladarba jitlestew dawn il-passi, tista' sseħħ l-adozzjoni formali mill-Kunsill - x'aktarx li dan ser iseħħ sal-aħħar ta' Mejju. Standards tal-emissjonijiet ta' CO2 għat-trakkijiet: il-Kunsill jilħaq qbil dwar il-pożizzjoni tiegħu (stqarrija għall-istampa 20/12/2018) Proposta tal-Kummissjoni Emissjonijiet ta' CO2 minn vetturi heavy-duty: il-Kunsill jadotta regoli ta' monitoraġġ u rapportar (stqarrija għall-istampa, 25/06/2018) Regolament (UE) 2018/956 tal-Parlament Ewropew u tal-Kunsill tat-28 ta' Ġunju 2018 dwar il-monitoraġġ u r-rappurtar tal-emissjonijiet ta' CO2 u tal-konsum ta' fjuwil minn vetturi heavy-duty ġodda